کۆره‌سۆننۆ آدی‌نین منشاسی دقیق اولاراق بلیرلنمه‌ییبدیر و هله ده موباحیثه‌‌لی‌دیر. یئرلی اهالی کۆره‌‌سیننی اولاراق سالماس اهالیسی ایسه کۆره‌سۆننۆ اولاراق تلفوظ ائتمکده‌دیر. تورک دیلی قایدالارین نظرده آلیرساق بو آد کۆره‌سین+لی دن اورتایا چیخیب. کۆره‌‌سین اهالیسی، کۆره‌‌سیندن گلن اینسان‌لار، کۆره‌‌سینه منسوب آدام‌لار کیمی معنالانیر. بئله نظره گلیر؛ کۆره‌‌سین، بیر جوغرافی‌ آددیر و بیر بؤلگه آدی اولمالی‌دیر. توحید ملک‌زاده،  " سالماسین اون مین ایل‌لیک تاریخی "  کیتابیندا یازیر: کۆره‌سینلی‌لر صفوی دؤورونده گیره‌سون بؤلگه‌سیندن کؤچوبلر و تورکلرین چپنی بویونا منسوبدورلار. شهرام قاسم‌زاده  " کۆره‌‌سینلی‌لرین تاریخ و سیویلیزاسیاسی "  کیتابیندا یازیر: کۆره‌‌سینلی لهجه‌سی  ایله، اورتا آسیا دا اؤزبک‌لر ین لهجه‌سی ایله بنزرلیک‌لر وار و کۆره‌ سینلی‌لر تورکوستانین قدیم خوراسانین خارزم بؤلگه‌سیندن کؤچدوکلری مؤحتمل گؤرونور. او دئییر، کۆره‌‌سینلی خوراسانلی ایله عئینی سینونیم‌لر اولا بیلر و بونا گؤره ده تاریخده کی  خارزمشاه‌لاری بو مسله‌ ایله ایلگی لندیریر. اؤزبک‌لر خارزمی خورازم اولاراق تلفوظ ائدیرلر و بیرده خارزمشاه‌لارا اؤزلرینی خوْرئسمن‌لر آدلاندیریردیلار.نتیجه ده، خوْراس ایله کوْرس کلمه لرینی بیرگه کؤکدن اولدوغون مومکون بیلیر. خارزم‌لرین موغول‌لارین هوجومو اثناسیندا آذربایجانا یئرلشمه‌سینه داییر سندلر واردیر.